Bilisterne havde svært ved at holde farten nede på Thistedvej mellem Aabybro og Vadum tirsdag morgen.

I denne uge deltager Nordjyllands Politi i en landsdækkende hastighedskontrol for at få bilisterne til at sænke farten. Tilsyneladende har det dog endnu ikke virket helt efter hensigten. I hvert fald ikke på Thistedvej mellem Aabybro og Vadum. I løbet af fire en halv time blev 270 bilister snuppet i fartkontrollen, heraf kørte 27 så meget for stærkt, at det giver et klip i kørekortet. Bilisterne burde ellers være advaret, for allerede lørdag begyndte politiet via de sociale medier at gøre opmærksom på kampagnen, der gerne skulle få farten en smule ned på især landevejene. - Lige præcis her til morgen, er der ikke meget, der tyder på, at der er mange , der har hørt, vi er gået i gang med den her kampagne. Der har været alt for mange her til morgen, som har kørt for stærkt, siger politiassistent Kim Haubro fra Nordjyllands Politi. Nordjyllands Politi er massivt til stede på vejene resten af ugen som et led i kampagnen "Sænk farten - en lille smule".